Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätetilastoista /* SEK/2002/0419 lopull. - COD 99/0010 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätetilastoista 1999/0010 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätetilastoista 1. Tausta Euroopan parlamentille ja neuvostolle toimitettu ehdotus (COM(1999) 31, 1999/0010(COD)) // 27. tammikuuta 1999 Talous- ja sosiaalikomitean myönteinen lausunto // 22. syyskuuta 1999 Euroopan parlamentille ja neuvostolle toimitettu (muutettu) ehdotus (COM(2001) 137, 1999/0010(COD)) // 9. maaliskuuta 2001 Euroopan parlamentin lausunto (ensimmäinen käsittely) // 4. syyskuuta 2001 Komission (toisen) muutetun ehdotuksen hyväksyminen (COM(2001) 737, 1999/0010(COD)) // 10. joulukuuta 2001 Neuvoston yhteisen kannan vahvistaminen: // 15.04.2002 2. Komission ehdotuksen tarkoitus Ehdotuksella Euroopan parlamentin ja neuvoston asetukseksi jätetilastoista pyritään pääasiassa luomaan yhdenmukaistettu tietojärjestelmä jätteen syntymisestä ja käsittelystä yhteisön alueella. Ehdotuksella taataan, että komissio voi saada käyttöön korkealuokkaisen tilastotietojärjestelmän, joka kattaa EU:n jätepolitiikan täytäntöönpanon ja seurannan vaatimukset. Se kattaa seuraavat: 1) jätteiden syntyminen toimialoittain ja kotitalouksittain 2) jätteiden hyödyntäminen ja loppukäsittely. Siinä annetaan lisäksi jäsenvaltioille mahdollisuus mukauttaa itse asteittain jätetilastojaan ja tehdä niistä entistä informatiivisempi väline. Nykyisin jätetilastot perustuvat Eurostatille vapaaehtoisesti toimitettaviin tietoihin ja joihinkin tiedonantovelvoitteeseen perustuviin tietoihin, jotka toimitetaan ympäristöasioiden pääosastolle ja jotka koskevat tiettyjä jätevirtoja (esim. pakkausjätettä). Saatavilla olevat tiedot eivät ole riittäviä, jotta niiden perusteella voitaisiin saada käyttökelpoisia tietoja jätehuoltoa koskevan politiikan täytäntöönpanosta. Tämä johtuu tiedoissa olevista aukoista sekä puutteellisesta vertailukelpoisuudesta ja ajantasaisuudesta. Lisäksi tiedot eivät ole riittäviä, jotta niiden perusteella voitaisiin lisätä tietoja rakenteellisten indikaattoreiden ympäristöosuuteen. Rakenteellisia indikaattoreita käytetään komission vuotuisessa tiivistelmäraportissa. 3. Yhteistä kantaa koskevat huomautukset 3.1 Yleiset huomautukset Euroopan parlamentti ehdotti ensimmäisessä käsittelyssä kahtakymmentäkahdeksaa tarkistusta, joita tarkastellaan neuvoston yhteisessä kannassa. Yhteiseen kantaan on sisällytetty seitsemän komission hyväksymää tarkistusta. Seitsemää muuta komission hyväksymää tarkistusta ei ole sisällytetty yhteiseen kantaan. Yhdeksän tarkistuksen osalta komissio muutti ehdotustaan ottaakseen osittain huomioon parlamentin ilmaisemat näkemykset. Näistä seitsemän on hyväksytty yhteisessä kannassa. Lisäksi komissio ei hyväksynyt viittä tarkistusta eikä neuvosto sisällyttänyt niitä yhteiseen kantaansa. 3.2 Euroopan parlamentin tarkistuksia koskevat päätökset ensimmäisen käsittelyn jälkeen 3.2.1 Komission hyväksymät tarkistukset, jotka on sisällytetty yhteiseen kantaan Kyseiset seitsemän tarkistusta selkiyttävät tekstiä. Tarkistuksessa 1 korostetaan tarvetta kehittää tilastollisia menetelmiä, jotta jätteiden syntymistä koskevat tiedot voidaan yhdistää resurssien käytön suunnitteluun. Tarkistuksessa 5 lisätään määritelmäluetteloon 'polttamista' koskeva määritelmä. Tarkistuksissa 7 ja 8 kannustetaan käyttämään hyväksi nykyisiä tiedonantovelvollisuuteen perustuvia ja muita lähteitä. Tarkistuksissa 25, 26 ja 27 selvennetään tietovaatimuksia, jotka koskevat jätteen hyödyntämistä ja loppukäsittelyä. 3.2.2 Komission hyväksymät tarkistukset, joita ei ole sisällytetty yhteiseen kantaan Tarkistuksissa 15 ja 20 laajennetaan tilastojen kattavuutta jätteiden syntymiseen maataloudessa ja kalataloudessa. Komissio suhtautui myönteisesti näiden tietojen tarpeeseen ja hyväksyi tarkistukset, kun taas yhteisessä kannassa näitä aloja koskevat pilottitutkimukset, joiden tarkoituksena on tutkia tiedonkeruumenetelmiä. Komissio hyväksyi tarkistuksen 24, joka koskee tietojen keruuta vuosittain kaikentyyppisestä jätteiden käsittelystä. Komissio on samaa mieltä siitä, että vuotuiset tiedot ovat välttämättömiä polttamisen ja loppukäsittelyn lisäksi myös hyödyntämisen ja kierrätyksen osalta. Yhteisessä kannassa ehdotetaan kompromissiratkaisuna tietojen keruuta joka toinen vuosi kaikentyyppisestä käsittelystä. Komission kanta on edelleen se, että kaikentyyppistä jätteiden käsittelyä koskevien tietojen keruu vuosittain on ehdottoman tärkeää jätehuoltoa koskevan politiikan seurannan kannalta. Lisäksi se helpottaa muussa lainsäädännössä asetettujen tiedonantovelvoitteiden tarkastelua. Neljässä tarkistuksessa (16, 17, 22, 23) ehdotetaan jäteluokkien jakamista edelleen alaluokkiin. Näiden ehdotusten mukaan kerättäisiin erikseen tiedot eläinjätteistä ja ruoppauslietteistä. 3.2.3 Tarkistukset, joiden osalta komissio muutti ehdotustaan osittain Komissio muutti ehdotustaan yhdeksän parlamentin tekemän tarkistuksen osalta ottaakseen osittain huomioon parlamentin ilmaisemat huolenaiheet. 3.2.3.1 Komission muutokset, jotka on sisällytetty yhteiseen kantaan Seitsemän näistä muutoksista on sisällytetty yhteiseen kantaan. Kaksi tarkistusta (3 ja 12) koskee jätteen tuontia ja vientiä koskevia tietoja, joiden osalta komissio on ehdottanut pilottitutkimuksia, joissa selvennetään soveliaita tapoja näiden tietojen keräämiseksi. Parlamentin tarkistuksissa näistä muuttujista tehdään pakollisia ilman siirtymäaikoja. Komission muutetussa ehdotuksessa lyhennetään pilottitutkimusten määräaikaa ja esitetään, että pilottitutkimuksen tuloksena toteutettavista toimenpiteistä päätetään komiteamenettelyn mukaisesti. Tämä on hyväksytty yhteisessä kannassa. Tarkistus 4 koskee jäteluokituksen (EWC-Stat) mukauttamista uuden Euroopan jäteluettelon (EWC) mukaisesti. Komissio ehdottaa muutetussa ehdotuksessaan uutta tekstiä, ja sama teksti sisältyy yhteiseen kantaan. Tarkistuksessa 10 ei sallita poikkeuksia tiedonantovelvollisuuteen joidenkin toimialojen ja jäteluokkien yksiköiden osalta. Tiukempi sanamuoto, johon liittyy komiteamenettely, kuten komission muutetussa ehdotuksessa, on sisällytetty yhteiseen kantaan. Tarkistuksessa 13 ehdotetaan, että komissiota avustaa kaksi komiteaa yhtäläisesti komiteamenettelyssä. Tämä ei ole oikeudellisesti mahdollista. Komission muutetussa ehdotuksessa selkiytetään kyseisten kahden komitean tehtäviä. Yhteisen kannan sanamuoto on sama. Tarkistuksessa 14 komissiota kehotetaan toimittamaan ehdotus päällekkäisten raportointivelvoitteiden poistamisesta. Tarkistus ei kuitenkaan ole selkeä ehdotuksen ajankohdan osalta. Komissio on muuttanut kyseisen kohdan sanamuotoa muutetussa ehdotuksessa, ja yhteisessä kannassa hyväksytään uusi teksti. Yksi tärkeä tarkistus (18) koskee jätteiden syntymistä koskevan tiedonkeruun tiheyttä. Parlamentti pyytää, että tiedot kerättäisiin vuosittain joka kolmannen vuoden sijasta. Komissio on samaa mieltä parlamentin kanssa siitä, että tietoja on tarpeen kerätä useammin. Komission muutetussa ehdotuksessa esitetään, että tiedot kerättäisiin joka toinen vuosi, ja tämä on hyväksytty yhteisessä kannassa. 3.2.3.2 Komission muutokset, joita ei ole sisällytetty yhteiseen kantaan Kahden tarkistuksen kohdalla (2, 11) komission ehdottamia muutoksia ei ole sisällytetty yhteiseen kantaan. Ne koskevat siirtymäkausia, joita parlamentti ei pidä tarpeellisina. Komissio hyväksyi tämän lukuun ottamatta uusia mukaan otettuja aloja maataloutta ja kalataloutta, joissa siirtymäkaudet säilytettiin. Yhteisessä kannassa muotoillaan siirtymäkausia koskevat kohdat eri tavalla, joka ei vastaa komission ehdotusta. 3.2.4 Tarkistukset, joita komissio ei ole hyväksynyt ja joita ei ole sisällytetty yhteiseen kantaan Komissio ja neuvosto hylkäsivät kaksi tarkistusta (21, 28), joissa ehdotetaan käytettäväksi ainoastaan yhdentyyppisiä tilastoyksiköitä asetuksen mukaisessa tietojen keruussa. Komission ehdotuksen ja yhteisen kannan mukaan jäsenvaltiot voivat valita kahdenlaisista tilastoyksiköistä tietojen keruuta varten. Tämä valinnanvapaus helpottaa tietojen keruuta, eikä sen kielteinen vaikutus tietojen vertailukelpoisuuteen ole liian suuri. Yhdessä tarkistuksessa (osa tarkistusta 6) esitetään yhtenäisen menetelmän noudattamista. Siinä asetetaan tarpeeton rajoite tietojen keruulle jäsenvaltioissa. Komissio ei muuta kantaansa tässä asiassa. Tarkistukset 9 ja 19 hylätään. Niissä esitetään tarkempaa määrittelyä tietojen kattavuudelle. Näitä erittäin teknisiä erittelyjä on parempi laatia käyttämällä komiteamenettelyä. 3.3 Neuvoston esittämät uudet säännökset ja komission kanta Neuvosto on muuttanut tekstin joidenkin osien sanamuotoa niiden ymmärrettävyyden parantamiseksi. 3.4 Yhteisen kannan (ja komission kannan) hyväksymisessä esiintyneet komiteamenettelyyn liittyvät ongelmat Ongelmia ei ilmennyt. 4. Yleiset huomautukset ja päätelmät Komissio ei muuta kantaansa tarkistuksesta 6 (osa tarkistusta): se ei voi hyväksyä tietojen keruussa noudatettavaa yhtenäistä menetelmää, kuten Euroopan parlamentti ehdottaa. Komissio ei muuta kantaansa tarkistuksesta 24, joka koskee vuosittaista tietojen keruuta jätteen käsittelystä: vuotuiset tilastot ovat erittäin tärkeitä politiikan arvioimiseksi, ja niitä tarvitaan jätteitä koskevan rakenteellisen indikaattorin laatimiseksi. Komissio on hyväksynyt 23 Euroopan parlamentin tekemistä 28 tarkistuksesta. Viittä tarkistusta ei ole hyväksytty. Samoja viittä ja yhdeksää muuta tarkistusta ei ole sisällytetty yhteiseen kantaan. Komissio voi siten kannattaa vain osittain neuvoston yksimielisesti vahvistamaa yhteistä kantaa.